Pongola-skietery: Twee wou glo land verlaat(Argieffoto: Kent Williamson) Twee vermeende gewapende rowers wat glo betrokke was by Vrydagaand se skietery by ŉ sportklub op Pongola, is aangekeer terwyl hulle oënskynlik die land probeer verlaat het. Kol. Thembeka Mbele, polisiewoordvoerder in KwaZulu-Natal, het gesê speurders het inligting opgevolg oor waar die mans hulle moontlik bevind en het die twee Maandag in die vroeë oggendure voorgelê. Die mans, onderskeidelik 20 en 26 jaar oud, was glo op pad na die Swaziland-grens. Hulle verskyn na verwagting binnekort in die landdroshof op Pongola. Maroela Media het vroeër berig ses gewapende mans met klapmusse het die Pongola-rugbyklub om 22:30 binnegekom en klante beveel om plat te lê. Volgens Mbele het die aanvallers in dié tyd verskeie skote geskiet. Een van die klante het sy eie vuurwapen gebruik om terug te vuur en een van die rowers is doodgeskiet. ŉ Ongelisensieerde vuurwapen en ammunisie is by die aanvaller gekry. Een van die klante is in die skietery gewond. Die 30-jarige man het kort daarna in ŉ hospitaal aan sy beserings beswyk, het Mbele gesê. Die KwaZulu-Natalse polisiehoof, lt.genl. Khombinkosi Jula, het die speurders vir die inhegtenisnemings geloof. “Ek is vol vertroue dat die oorblywende verdagtes binnekort gevang gaan word,” het hy gesê. Die Pongola-rugbyklub het Maandag gesê hy gaan later ŉ verklaring oor die voorval uitreik.